khistorydata/jeongjo-sjw-relations huggingface dataset:
정조 2년
戊戌二月初八日巳時。上詣養志堂。戶判都承旨同爲入侍時。行戶曹判書具允鈺。行都承旨洪國榮。記事官柳孟養徐龍輔金勉柱。以次進前。上命內侍。開養志堂廳門。命本殿守僕。設鋪陳於階上。奉出神輦。奉置於鋪陳。上命修掃。上仍諸房內移安所奉審訖。命內侍修掃。上曰。明日先始何役。允鈺曰。後面翼閣。當先始矣。上曰。材木皆精裁以待乎。允鈺曰。皆裁治待令矣。上曰。右相入侍。出榻敎賤臣承命而出。與右議政徐命善進前。命善曰。近日日氣頗暄。聖體。若何。上曰。一樣矣。上曰。明日卽移安擇日。故今日爲修掃來此矣。有古迹之可示者。故召卿矣。此有三櫃子奉安者。二櫃則皇明列朝御筆御製及賜與之物。一櫃卽我朝列聖御筆及遺跡。卿等進前奉覽。可也。仍命內侍奉三櫃子。次第開視。御覽後。令諸臣就見櫃中。出一寶匣。卽皇明所賜玉寶。又出一袱。卽皇明所賜蟒龍衣。其餘三四袱。卽御製御筆也。上曰。此玉寶及蟒衣。卽傳來寶藏之物也。年久而蟒衣猶不渝色。此亦異常矣。命善曰。臣等曾於文字。見蟒衣覲先王之語。今乃親見。誠稀貴矣。御筆御製奉覽訖。又啓一櫃。皆是我朝列聖御筆也。櫃中又有一小櫃。開視。乃肅廟朝送御史時置簿冊也。又有籌匣籌筒。筒中有竹片充滿。而八籌書八道名。三百六十籌書三百六十州名。上曰。古則繡衣抽簽以送之。此是好法也。國榮曰。今亦用此法。好矣。上曰。無妨矣。御筆奉覽訖。次第還安櫃中。奉置於故處。命善曰。三月祥後。儀章當有變制之節矣。其中凡係九錫之類。乃是受賜於皇朝者。勿論吉凶。初非我國所可擅改。自今爲始。一從本色事。定式施行。何如。上曰。依爲之。出擧條命退去。諸臣以次出。
정조 2년
戊戌二月初八日午時。上御熙政堂。晝講入侍。下直守令同爲入侍時。知事鄭尙淳。特進官黃景源。參贊官李敬養。侍讀官嚴思晩。檢討官金憙。行大司憲尹東暹。大司諫徐有防。司諫洪彦喆。持平李思祚宋銓。獻納洪周萬。正言安廷玹。宗臣安昌君燝。武臣副護軍李壽鵬。河陽縣監李喜復。記事官鄭東浚徐龍輔金勉柱。以次進伏訖。上讀前受音訖。思晩進講論語。讀自子謂公冶長。止子貢問曰賜也何如。上讀新受音訖。思晩曰。妻之以女。卽是大事。而冶長雖在縷絏之中。謂非其罪。而妻之以女者。此可見聖人觀人之法。而冶長之必有他長處。可知也。夫子嘗謂吾之於人也。誰毁誰譽。如有所譽。其必有所試。以此觀之。夫子之於冶長。亦必有所試矣。人君用人之法。亦如是。而不有以試之。亦無以知之。此等處深加體念焉。南容之邦有道不廢。邦無道免於刑戮者。非他也。蓋其平日三復白圭。則其愼言語可知也。言語之愼。在匹庶猶然。況人君臨兆民之上。於辭令語默之間。其可不十分審愼乎。易之繫曰。君子居其室。出其言。善則千里之外應之。不善則千里之外違之。廈氈之上。一言一動。雖若與草野蔀屋。邈然不相接。而實有相應之理。深加體驗。是臣區區之望也。魯以周公之國。聖人遺澤。久而不衰。家家絃誦。鄕多善俗。故子賤熏襲浸染。得聖門君子之褒。習之於人大矣。人君深居九重。接宦官宮妾之時多。而親賢士大夫之時少。涓燕濩蠖之際。其可不惕念乎。古人之貴善人與居者。欲其習與知長。以資熏陶之益。此等處深加體念好矣。憙曰。南容以謹於言行之故。可以不廢於有道之邦。而若非有道之邦。則雖有南容。亦安能用之乎。今日卽有道之時。而自上益復加意於用人之道。凡有可用之人。皆無廢而不用之歎。則豈不爲眞箇有道之邦乎。又曰。子貢卽有用之成材。故得夫子瑚璉之稱。而苟非聖人之鑑衡。則何以知子貢之爲瑚璉乎。以此推之。則人主用人。同於用器。而千古以來。明君哲辟。必於用人之際。分別其器之大小輕重。而各適其用。故群工得人。庶績咸熙。伏願殿下。留意於此焉。上曰。上下番所陳。好矣。景源曰。夫子各稱門人以才。皆有所適。至於子賤之才德。子貢之瑚璉。尤可見夫子敎人作成之方矣。尙淳曰。上下番經筵已奏。別無更奏矣。敬養曰。臣亦別無可奏矣。上曰。魯無君子者。斯焉取斯。此是魯有君子之謂乎。思晩曰。先儒之論。或曰。孔子自居君子。東坡則曰。孔子之外。又有君子。所論各異矣。上曰。以此章見之。子貢似未及於不器矣。景源曰。然矣。上曰。今日別無可講文義矣。仍命經筵先退。上曰。守令進前。喜復進伏。上下詢職姓名。又命誦七事訖。命退。上曰。臺臣如無新啓。則退去臺廳。傳啓。可也。仍命退。諸臣以次退出。
정조 2년
戊戌二月初八日未時。上御誠正閣。藥房副提調持加減交濟湯入侍時。副提調洪國榮。記事官柳孟養徐龍輔金勉柱。醫官慶絢。以次進伏訖。絢奉湯劑進前。上進御。上曰。明日移安時。儀仗雖不用之。當用燈籠。分付戶曹。三四雙待令。可也。國榮曰。明日酌獻禮時。大臣以下諸堂上。當爲入參乎。上曰。皆令入參。可也。命讀諸道狀啓。國榮讀奏。上曰。璿源殿移安時刻單子書入。因卽出朝報事。分付。命退去。諸臣以次出。
정조 2년
戊戌二月初八日戌時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。上曰。明日璿源殿移安時。時原任大臣入侍事。遣史官傳諭。出榻敎上曰。自古人君之罕出宮門。非徒糜弊之不少。亦有遊觀之戒。則動駕之不宜頻數。良以此也。國榮曰。聖敎如此。臣不勝忻仰之忱。人君深居九重。雖有百官之盛。一國之奉。而一心未有外馳之物。常存惕若之意。及其一出宮城。旌旂曜日。車馬塡路。士民之瞻望如墻。軍衛之環擁如雲。當此之時。如非操守甚堅。學力到至。則此心易放。逸欲闖萌。安知無馳騁弋獵之志。間作於此際乎。於此不可不顧念而審愼矣。上曰。卿言誠切當矣。命退去。諸臣以次出。
정조 2년
行都承旨洪國榮宿衛所直。行左承旨鄭民始坐。右承旨李鎭衡坐直。左副承旨李秉模坐。右副承旨李敬養坐直。同副承旨申應顯坐。注書柳孟養藥院直鄭東浚仕直。事變假注書李兢淵仕。
정조 2년
傳于李秉模曰。副提調持加減交濟湯入侍。
정조 2년
李秉模。以吏曹言啓曰。今此宗廟永禧殿告由祭大祝。以前佐郞韓晩裕。前正言李敬一塡差。而時無職名。令該曹口傳付軍職。何如。傳曰。允。
정조 2년
行大司憲尹東暹。大司諫徐有防。司諫洪彦喆。持平李思祚宋銓。獻納洪周萬。校理鄭宇淳。副校理嚴思晩。正言安廷玹。修撰林蓍喆安聖彬。副修撰南鶴聞金憙啓曰。請鄭妻爲先削其爵號。亟施邦憲。使四百年宗社。轉危而爲安。請還寢遠竄罪人韓翼謩金吾草記勿施之命。仍施遠竄之典。請放歸田里罪人金相福。爲先極邊遠竄。措辭見上答三司曰。不允。
정조 2년
行大司憲尹東暹。大司諫徐有防。司諫洪彦喆。持平李思祚宋銓。獻納洪周萬。正言安廷玹啓曰。請薪智島定配罪人敬彬。亟令王府。設鞫得情。請還寢象厚放歸田里之命。仍施絶島定配之典。請樂任。亟令王府。設鞫嚴問。明正典刑。請彦衡養遂獻遂。竝令王府。設鞫嚴問。請還寢會遂絶島定配之命。仍令王府。嚴鞫得情。請還寢李觀源定配之命。更令王府。設鞫得情。請黑山島定配罪人龜柱。亟加嚴鞫。快正王法。請逆禶妻。金吾初定濟州地定配。籍沒家産。一依法典擧行。請遲晩後物故罪人啓能。亟施孥籍之典。請放逐鄕里罪人朴宗德。施以屛裔之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。措辭見上答兩司曰。不允。
정조 2년
持平李思祚啓曰。請大靜縣爲奴罪人金壽賢。依律處斷。請興陽縣爲奴罪人河翼龍。南海縣爲奴罪人金重復。亟令王府。設鞫得情。快正王法。請梁山郡定配罪人錫達。依律處斷。請削出罪人金漢耆。亟施竄配之典。請南海縣竄配罪人金載順。亟令王府。設鞫嚴問。請故判書李潭。亟施追削之典。請三水府定配罪人洪達洙。亟令王府。更加嚴鞫。依律處斷。請長鬐縣遠竄罪人聖中。亟令王府。設鞫嚴問。期於得情。夬正王法。請削板罪人有臣宗甲義駿。竝令王府。設鞫嚴問。依律處斷。請鄭克煥宋翼彦宋載中李鎭常吳翰源金載器趙德潤洪時溥李心淵朴相集李商進復一等。已物故外。設鞫嚴問。夬施當律。請黑山島島配罪人李普溫。設鞫嚴問。請鍾城府定配罪人趙濟泰。海南縣定配罪人李潤成。更令王府。設鞫得情。施以當律。請楸子島定配罪人趙嵎。亟寢酌處之命。仍令王府。設鞫得情。夬正王法。請旌義縣減死安置罪人興老。亟寢酌處之命。仍令王府。設鞫得情。夬正王法。請還收罪人李彝永李㖯伊重根減死刑配之命。竝依本律施行。請薪智島荐棘罪人瑩中。設鞫嚴問。施以當律。措辭見上答府曰。不允。
정조 2년
司諫洪彦喆啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟令王府。設鞫得情。夬正王法。請海南縣定配罪人李弘濟。亟令王府。設鞫嚴問。請海南縣定配罪人金載順。亟令王府。設鞫嚴問。請亟收安置罪人睦祖煥量移之命。及放逐罪人鄭遠達李俊永。島配罪人閔百奮放釋之命。以嚴隄防。請寢竄逐罪人朴宗岳放釋之命。請遠竄罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。請鄭克煥宋翼彦宋載中李鎭常吳翰源金載器趙德潤洪時溥李心淵朴相集李商進復一等十二人已。物故外。亟令嚴鞫。快施當律。請還寢福氷酌處之命。依律處斷。請海美縣定配罪人申光復。更令王府。嚴鞫得情。請楸子島定配罪人尹弘烈。亟令王府。設鞫嚴問。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。夬正王法。請定配罪人具翼遠。亟寢酌處之命。仍令王府。嚴鞫得情。快施當律。請減死安置罪人大燮。亟寢酌處之命。仍令王府。設鞫得情。夬正王法。請減死罪人弼海。亟寢酌處之命。仍令王府。設鞫得情。快正王法。請放逐鄕里罪人尹得毅。施以屛裔之典。請韓後翼。卽令王府。設鞫得情。快正邦刑。請遠竄罪人安兼濟李宅鎭。亟令王府。竝加嚴鞫。期於得情。依律處斷。請亟收洪良浩慶興府使除授之成命。以嚴隄防。請恒善支屬。亟命散配。日謙兄弟。竝投絶島。以嚴隄防。請還寢禁庭拔劍罪人朴重根。殺人罪人李彝永。僞印曆書罪人李㖯伊減死之命。依律處斷。請荐棘罪人瑩中。亟令王府。設鞫嚴問。快施當律。措辭見上答院曰。不允。
정조 2년
副校理南鶴聞疏曰。伏以新年謁園。誠禮克展。冒風回鑾。聖候無損。慶幸之忱。曷有其極。仍念臣門寒跡覉。識淺才謏。夷考平生。百無一能。而濫蒙我聖上恩造。前後颺歷。罔非踰分。糜身粉骨。未盡圖酬。則爲蛇化雀。以效來生而已。其若出一言而論一事。有可以粗禆治化。少捄時弊。臣雖卽日滅死。豈敢尤悔。嗚呼。懲僭誅亂。有國之大典。春秋書曰。人臣無將。將則必誅。噫。彼鄭妻龜柱樂任之極惡大罪。豈止於將心而已乎。逆節昭著。亂源斯在。天鑑旣盡俯燭。而王章尙靳顯加。又若相福瑩中之梟腸狼心。畢露無餘。臺章迭發。兪音尙閟。臣固知殿下因循迄今。蓋亦有待而然也。而在廷之臣。若有直箇忠肝義膽之士。裂眦麾拳。殫誠竭心。叫叩天閽。抗聲爭執。諸賊未戮之前。雖死不去。則猶可以少回天心。克伸大義。而顧今懲討之請。有若隨例之文具。合辭之章。便成紙上之空言。下之所爭。以一日塞責爲能事。上之所答。以二字不允爲例批。上下恬嬉。豢養巨慝。抱火積薪之喩。不幸近之。此誠群下不忠不誠之罪。而殿下每以私恩。輕撓公法。隄防由是而日壞。典憲田是而益隳。迺者禶妻特放之命。雖出於感慕之聖衷。究厥本則一私字也。三司之臣所爭執者。雖發於執迷之愚見。顧其義則一公字也。私能害公。公不勝私。則國法何以立也。亂逆何以懲乎。伏願殿下。克祛私心。快揮乾斷。亟誅諸凶。以除亂根。特寢成命。以循公議焉。嗚呼。人主之寬仁威罰。如春生秋殺。有罪者斷之。無罪者原之。一弛一張。允合中和。或宥或殺。無少苟且。然後民情悅服。世道靖安。方今元惡大憝。尙容假息。而支流餘裔。寔係其徒。臺閣謄傳之啓。殆成卷軸。筵席論奏之際。動費晷刻。閱歲爭持。究竟無期。此誠我殿下審愼之至意。姑且含容。不欲遽斷。而國體之虧損已多。群心之疑惑轉甚。臣謂亟令大臣及刑獄之臣。更加參覈。罪之重者大者。則宜卽誅戮。殄滅後日之患。若有輕者疑者。則亦可參酌疎釋。使反側子自安。何必日傳故紙。徒事忨愒爲哉。至於乙未五月榜十二人。敢與賊晦。暗相糾結。使我聖上。多貽困惱。論厥情狀。萬戮猶輕。不幸主試者徑先物故。究問無路。則惟彼十二人。長在人鬼之關。不生不滅而已。臺端請鞫。在法當然。而對證覈實。旣無階。則無寧置而不論。使作聖世之一棄物。顧何足斷斷相持也。臣之此言。只欲使朝家政刑。務歸於明白痛快。無復如前日之因循持疑。令四方之人。皆仰處分之得當。惟聖明裁擇焉。嗚呼。言路之閟塞。實爲今日之大患。帝舜大聖也。尙有吁咈之美。唐宗中主也。能恢容直之量。顧今上自君德。下及時政。其果無一失之可攻。一事之可言而然歟。是何寥寥寂寂。無一人出位而論事者乎。忠讜不進。人懷仗馬之誡。謟媚成習。廷無批鱗之言。如是而國能治安者。未之有也。或以爲。新化淸明。袞職無闕。固不容指摘擬議。此乃將美之言。實非愛君之忠也。雖以近日事言之。坤殿誕日庭候及遭時奉慰時。殿下輒以無情之事。嚴責喉司。傳敎一下。滿庭駭惑。重宰違牌。豈有他意。而遽令置對。記注倩寫。雖或慢忽。而至命立庭。此數者。俱是過中之擧也。蓋我殿下。天姿卓越。而或不無過高之病。聖學貫透。而間多有太察之失。區區愚悃。以殿下不如堯舜爲恥。雖一二微細之過。若爲聖德之累。則豈不可惜乎。繼自今。凡於發號出令之際。必須愼思詳度。無致事過而悔生焉。方今府庫虛渴。財用耗縮。一歲之經費。尙患不敷。則水旱緩急之備。從何責辦乎。殿下每嘗軫念于上。廷臣亦多講究于下。而生財捄弊之道。亦無長策。豈不可憂乎。傳曰。節用而愛民。聖人以此四字。爲生財之大道者。其言約而其義大矣。近年以來。營建繕修。工役浩繁。皆是殿下不獲已之擧。非爲遊觀安樂之所。而登馮之響。連月不止。土木之功。逐歲斯興。赴役之民。棄其本業。供億之費。殆難勝計。許多營作之中。亦豈無不急之構。無名之築乎。此實非節用愛民之道。而終有愧於漢文不築臺之意。臣謂凡諸不急之役。一切革罷。一以軫重財之方。一以光崇儉之德。可也。嗚呼。人才之不興。莫甚於近日。殿下深以爲憂。至發於歲首綸音。臣每誦古人才不借於異代之語。竊自謂。天之生材。旣無古今之異。則豈獨於今世。閼而不出乎。蓋有之矣。而用之不盡其才。則此何異於執策而嘆曰。天下無良馬也。惟我國家。專以科目選士。故自昔名卿碩輔。皆從白戰中進身。而草野窮經之士。巖穴抱奇之人。不能決科出世。則亦白首無名。甘與草木同腐而已。取士之路。若是不廣。而比年以來。科弊百出。士趨日非。識者寒心。固已久矣。何幸大明中天。百度維新。場圍肅嚴。而赴擧者絶僥倖之望。黜陟公正。而掌試者礪別別之明。鴻工宿匠。始乃吐氣揚眉。爭售利器。宜其才俊滿朝。吉髦登廷。而仄聽數歲。尙無聞焉。臣不知。許多榜額。曾無一才可取而然乎。是必用之不盡其才。故才無可以得聞也。朝家用人之法。或以地勢。或以門閥。苟無地勢門閥之可稱者。則雖才德兼有者。淸官顯秩。不得輕授。而至若外官。初無門閥之可論。惟資歷之相當。則又何爲靳而不授乎。在昔皇朝。設科取士。多令出補。以試其牧民之才。然後陞而用之。此是量才授任之美規。而我朝官方。則重內而輕外。跡廁三司者。以外補爲恥。冗官散職。屢典州牧。故朝典籍暮縣監之諺。至今尙傳矣。近年以來。蔭路漸廣。文窠太窄。淸班邇列之臣。皆以出外爲榮。遐鄕無勢之類。或多終身不得者。旣不授淸顯之官。又不畀芻牧之任。則顧彼積久而力學。百戰一捷者。其將爲何而勤苦如此。殿下嚴科場正士風。必得其才之聖念。亦安在哉。目今三館。參上與參下。無慮以數百。而寒餓凍餧。不保朝夕者。蓋十居八九矣。疎滯振淹。正爲方今先務。而通變之道。只在乎諸道州縣防禦邊地外。其餘武蔭之窠。一倂與文官通融除補。爲一試才之方。一軫疎滯之道。則豈不兩宜乎。或以爲。今若除出蔭窠。使文臣參互備擬。則積年勤仕之人。必多滯鬱之嘆。此則有不然者。夫勞精弊神。勤成百藝。老於場圍。困以得之之後。坎軻沈頓。才不得一展。志不得一伸。則其冤鬱之氣。足干天和。豈可與蔭官積仕者比也。若論治民之才。則蔭官豈必盡賢於文臣。文臣亦豈盡讓於蔭官乎。惟願殿下。以臣此議。下詢廊廟。斷以行之。以實求才之聖心焉。嗚呼。朝廷爲四方之標準。敎化成於上。而風敦於下。傳曰。上老老而民興孝。斯豈非聖王躬導之義歟。迺者校理臣朴在源。爲養其親。陳情乞郡。而秉銓之臣。以無前例之可據。格其請而不施。噫。彼在源之弟。旣宰畿邑。得以便養。則在源之又求外除。雖似無義。而人子事親。各欲自盡其情。儒臣乞郡。亦是聖朝美事。則前例有無。顧何必較計於其間也。此雖細事。實有歉於成敎化而敦風俗之道。臣竊惜之。臣愚忠所激。不自量分。妄效一得之見。伏乞聖明。俯垂諒察。若有可採者。不以人廢言。則國事幸甚。答曰。省疏具悉。思聞讜言。言者不來。愧予有施之。爾章若是無隱。良庸嘉之。臺啓之尙未允從者。豈有私意於彼也。其他傳啓中。罪輕者參酌疎釋云云。儘有意見。依施。乙未傍事。尙今靳允。予意亦以覈實之無路也。厥啓之停。在臺閣非可以裁擇者矣。所陳袞闕。予所省檢而瞿然者。當思加勉。年來慈慶奉謨之營建。皆有所重。雖出於不獲已。言固是矣。曷不體念。文官疎滯事。下廟堂稟處。尾陳朴在源事。外面雖然。下其曹使之覆奏。則其所據例可否。似無不可也。
정조 2년
戊戌二月初九日。記事官姜彙鈺。義禁府啓目。龍仁前縣令白文昌還上居末罪。議處。何如。傳曰。未準捧徑遞之故。分揀放送爲良如敎。
정조 2년
戊戌二月初九日卯時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。命讀公事。國榮讀奏。上曰。再昨日上言。捧幾張乎。國榮曰。僅爲二十張云矣。上曰。昨秋後今始郊幸。上言何其小也。國榮曰。以上言之小推之。可知冤鬱之小。甚可幸也。上曰。然矣。上曰。大臣及都監堂上。皆詣閤於萬安門。承旨則卿與左承旨入侍。可也。命退去。諸臣以次出。
정조 2년
戊戌二月初九日卯時。上詣璿源殿。移奉入侍時。領議政金尙喆。領府事李溵。左議政鄭存謙。右議政徐命善。兼禮曹判書李景祜。行戶曹判書具允鈺。行工曹判書洪樂性。行都承旨洪國榮。行左承旨鄭民始。記事官柳孟養鄭東浚徐龍輔金勉柱。以次侍立。上具翼善冠。淺澹圓領袍烏犀帶。自內詣璿源殿奉審。仍行酌獻禮。命國榮讀移安祝文訖。內侍二人。奉影幀。奉安于櫃內。上曰。要轝入之。內侍二人。奉櫃。奉安于要轝內。移安于養志堂。上陪往奉審訖。還詣璿源殿。上命尙喆等看審修改處。仍謂尙喆等曰。移安一時爲悶。從速修改。可也。尙喆曰。可於數日內了役矣。上命允鈺。持入新造唐家及龍床。上親審訖。仍還內。
정조 2년
戊戌二月初九日未時。上御誠正閣。藥房副提調。持加減交濟湯入侍時。副提調洪國榮。記事官柳孟養徐龍輔金勉柱。醫官慶絢。以次進伏訖。絢奉湯劑進前。上進御。上曰。昨見唐家後屛風畫本。則畫品甚劣不堪用。近來畫員之不成貌樣。何其若是之甚也。國榮曰。近來畫法。漸不如古。雖時加申飭。本皆庸才。故如是矣。上曰。圖畫署之設置。專爲畫技之成就。而徒費廩祿。無一可稱者。此等畫師。將安用哉。命讀修撰南鶴聞疏賜批。上曰。言甚切實。多中予病。實爲嘉尙。國榮曰。盡言不諱。卽是人臣之難節。今此條陳。誠得諫臣之體矣。命退去。諸臣以次出。
정조 2년
戊戌二月初九日戌時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。上曰。祭器所造者見之。則制樣甚好。工役甚精矣。國榮曰。臣亦見之。善爲造成矣。上曰。別看役及銀匠畢造後。當施厚賞矣。命讀各道狀啓。國榮讀奏。上曰。南鶴聞疏中。臺啓中干犯輕罪疎釋事。依施。何以擧行云乎。國榮曰。大臣及刑官。必當相議後爲之矣。命退去。諸臣以次出。
정조 2년
行都承旨洪國榮宿衛所直。行左承旨鄭民始病。右承旨李鎭衡坐。左副承旨李秉模坐直。右副承旨李敬養坐。同副承旨申應顯坐直。注書柳孟養藥院直鄭東浚仕直。事變假注書李兢淵仕。
정조 2년
李敬養啓曰。大司憲尹東暹牌不進。執義李亨元疏批未下。掌令兪彦鏶金鍾厚在外。持平李思祚宋銓牌不進。以監察茶時之意。敢啓。傳曰。知道。
정조 2년
李敬養。以弘文館校理李儒慶牌不進罷職傳旨。傳曰。只推。
정조 2년
又以弘文館言啓曰。校理李儒慶。旣有只推之命。卽爲牌招察任。何如。傳曰。允。
정조 2년
以大司諫徐有防。司諫洪彦喆。獻納洪周萬。正言安廷玹李延年。持平李思祚宋銓牌不進罷職傳旨。傳于李敬養曰。只推。
정조 2년
李敬養。以備邊司言啓曰。本司武郞廳韓光迪。奔走勤仕。又滿十五朔。依例陞敍。或守令除授事。捧承傳施行。何如。傳曰。允。
정조 2년
又以兵曹言啓曰。羽林衛將沈釋之。素患關格之症。有時發作。時月之內。無望供職。呈狀乞遞。宿衛領軍之任。不宜久曠。今姑改遞。何如。傳曰。允。
정조 2년
戊戌二月初十日巳時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。國榮曰。續明義錄。已爲正書。大臣箚子。當爲登書。而尙未進箚。故印役差遲。誠爲可悶。上曰。連有事故。大臣未遑之致。雖明日卽爲進箚。從速印行。可也。國榮曰。當以下敎。出傳於大臣矣。上曰。先王朝。曾於璿源殿修改時。限畢役往見。役處露坐。申飭監董諸臣。蓋以所重在焉故也。予亦體先王之志。欲每日往見役處矣。國榮曰。其在繼述之道。誠甚好矣。上曰。予將奉審於璿源殿。卿率史官。來待於役處。可也。諸臣遂退出。
정조 2년
戊戌二月初十日巳時。上御璿源殿。役處看審入侍時。行都承旨洪國榮。記事官柳孟養徐龍輔金勉柱。以次進伏訖。上御東邊退廳。命監董諸臣進前。領議政金尙喆。行戶曹判書具允鈺。禮曹判書李景祜。工曹判書洪樂性進前。上曰。後翼閣已爲上樑乎。尙喆曰。時刻未至。故姑未爲之矣。上曰。第二室。更爲丹靑乎。允鈺曰。只御榻將改塗矣。上曰。十七日前。可畢役乎。樂性曰。役事頗浩大。各別董役。然後似可及矣。尙喆曰。十七日。尙餘七日。其前優可畢役矣。上入正肅門。承史退出。
정조 2년
戊戌二月初十日午時。上詣孝明殿。晝茶禮入侍時。右承旨李鎭衡。左副承旨李秉模。右副承旨李敬養。同副承旨申應顯。記事官鄭東浚徐龍輔金勉柱。以次陪從。上具衰服。詣孝明殿。親行晝茶禮。儀註上同仍還內。諸臣以次退出。
정조 2년
戊戌二月初十日未時。上御誠正閣。藥房副提調持加減交湯入侍時。副提調洪國榮。記事官柳孟養徐龍輔金勉柱。醫官慶絢。以次進伏訖。絢奉湯劑進前。上進御。命書傳敎曰。見此禮曹草啓孝子別單。其中以宗臣能盡子職。以武弁善養父志者。如故全恩君墩。兵使具鼎煥是也。墩則贈諡。鼎煥贈職。其餘。皆依大臣禮官所議定。褒崇之典。分等擧行。上曰。全恩君旣有賜諡之命。當爲議諡矣。國榮曰。此外多有議諡者矣。上曰。然則舍人差出。可以擧行矣。國榮曰。然矣。而先出應敎。然後當爲議諡矣。上曰。然則應敎在外者。當爲變通矣。仍命書傳敎曰。今聞太常多諡狀云。全恩君旣命贈諡。在外應敎許遞。政官。待明朝牌招。開政。又命書傳敎曰。烈女旌復。亦依大臣禮官議定。一體擧行。命退去。諸臣以次出。
정조 2년
戊戌二月初十日酉時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。上曰。文臣製述時。熙政堂庭甚狹。不可容許多文臣。且難分坐。移設仁政殿則好矣。國榮曰。熙政堂則不可容接。以仁政殿爲之。好矣。上曰。午後。卿連在役處乎。國榮曰。湯劑入侍後。卽往役處。監董矣。命讀公事。國榮讀奏。命退去。諸臣以次出。
정조 2년
行都承旨洪國榮宿衛所直。行左承旨鄭民始坐直。右承旨李鎭衡坐直。左副承旨李秉模坐。右副承旨李敬養坐。注書柳孟養藥院直鄭東浚仕直。事變假注書李兢淵仕。
정조 2년
李敬養啓曰。合辭方張之時。兩司無詣臺之員。事甚未安。除在外疏批未下外。未肅拜呈告人員。竝卽牌招。何如。傳曰。允。
정조 2년
又啓曰。行大司憲尹東暹牌不進。執義李亨元疏批未下。掌令兪彦鏶金鍾厚在外。持平李思祚宋銓牌不進。以監察茶時之意。敢啓。傳曰。知道。
정조 2년
傳于鄭民始曰。下直守令。留待。
정조 2년
以持平李思祚宋銓。獻納洪周萬。正言安廷喆李延年等牌不進罷職傳旨。傳于申應顯曰。只推。
정조 2년
傳于李鎭衡曰。左承旨入侍。
정조 2년
傳于鄭民始曰。輪臺官。下直守令入侍。
정조 2년
李秉模啓曰。此京外上言二十三張內。十五張。以猥濫拔去。八張。分下各該司次。入啓之意。敢啓。傳曰。知道。
정조 2년
有政。吏批。判書金鍾秀受由在外。參判徐浩修進。參議李義翊受由在外。同副承旨申應顯進。啓曰。判書金鍾秀。參議李義翊受由在外。小臣獨政未安。何以爲之。敢稟。傳曰。仍爲之。
정조 2년
以林蓍喆爲應敎。鄭弘淳爲右參贊。李重祜爲判義禁。李東泰爲金海府使。實錄兼知春秋蔡濟恭徐命膺黃景源李徽之李福源金鍾秀單付。同春秋洪樂命徐浩修吳載純兪彦鎬鄭民始單付。兼春秋沈豊之鄭志儉沈念祖尹行修金憙趙時偉朴祐源林蓍喆鄭宇淳沈有鎭洪鳴浩安聖彬嚴思晩李儒慶南鶴聞單付。成均博士單崔大恒。學正單宋徵一姜鳳瑞。學錄單金瀍。學諭單崔鳳諧劉度興。故兵使具鼎煥贈兵參。例兼贈職事。承傳。
정조 2년
兵批。判書李徽之病。參判嚴璹病。參議丁範祖。參知李義弼入直進。以安暻爲晉州監牧官。副司直吳載純。副護軍宋煥喆。僉知單李球。
정조 2년
李秉模。以禮曹言啓曰。依傳敎。發遣本曹郞廳。問議于在外儒臣處。則成均祭酒宋德相以爲。臣竊謂宮園之稱。非古也。本以先朝義起之禮。遂成一代之制。則固非今日之所當議也。然就其中不以一時之敎。或妨萬世之典。此實後嗣王善繼善述之達孝。而已定之名。雖未敢追論。不擧之禮。更求其至當。又是隨時臨事。裁酌折中之大道也。苟如是則重臣疏語。誠有意見。臣不欲更容他說。而顧臣蒙陋。又甚病昏。亦無以詳對。惟在聖上洞察大義。以定典禮而已矣云。前參議金亮行以爲。臣以草莽賤品。顓愚不學。至於國家典禮。尤所昧昧。從前詢問之下。一未仰對。今亦不敢妄有獻議。只自伏地震悚而已。司憲府掌令金鍾厚以爲。臣曩叨敦諭。冒上辭本。未奉批旨。方此暢息。玆又伏承命遣禮官。下詢以封園當否。彌增震越。不知所措。第臣於年前。猥廁問議。自顧匪分。不敢有對。虛屈王人。至於四五。每念惶悸。如負大何。乃蒙聖上大度如天。好問無已。不罪其慢。不憚其煩。又辱遠詢於屢問不對之一賤臣。臣雖迷頑。於此豈無激感於中者乎。竊意古人所以重於身未出而言出者。謂其屑屑刺論時政耳。至於禮則是腐儒所有事。非關於出處大端。而況今聖意之勤且盛如此。而猶膠守寢默。則是上不負下而下負上也。臣請忘僭。强陋而有復焉。惟此下詢典禮。實係嫌微之別。名治之大者。而箚論廷議。竝協于今。今雖於先朝已定名已行禮之宮字。有難輕議。至於園號。則禮旣未擧。體又較重。特從僉言。恐爲允當。而以臣蒙昧。何敢質對。惟在聖明。洞見禮義而裁處之耳云。司憲府掌令兪彦鏶以爲。臣向承別諭。冒暴衷懇。及奉聖批。不賜允許。迺者。又以封園當否。特遣禮官。歷詢在野諸臣。而至及於無似。震𢥠兢悶。益無所措。顧臣蒙學淺識。固不足以與議國家典禮。而又況言不出之議。自是區區之所株守。迷不知改。不敢隨衆獻議。屢孤君言之辱。祗俟威譴之加而已云矣。在外儒臣之議如此。上裁。何如。傳曰。今旣問朝問野。僉議皆同。依收議施行。
정조 2년
鄭民始。以扈衛廳別將。以大將意啓曰。本廳軍官元額一千五十人內。精抄三百五十人。今朔爲始。試射付料。每番三十人。別將一員領率。自今日依前處所入直之意。敢啓。傳曰。知道
정조 2년
又以兵曹言啓曰。扈衛軍官。旣已入直於本廳。則扈衛廳別入直禁軍五十人。仁政門內本直所。還入之意。敢啓。傳曰。知道。
정조 2년
戊戌二月十一日辰時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間。聖體。若何。上曰。一樣矣。命書傳敎曰。文臣製述處所。以仁政殿爲之。命讀公事。國榮讀奏。上曰。昨日以挾輦軍服色。問于政院。則或以不知奏。或以方問各軍門奏之。終夜而終不知入。此等之事。承旨。豈可盡知。書吏輩。當問於可問處。而終不明白知奏。尤涉無狀。國榮曰。書吏中無事知之人。故每有緊急下敎。如是顚錯矣。上曰。政院書吏。何其不成貌樣乎。國榮曰。年多久勤者。皆遷付司謁及書題。所存者。只年少未經事者如此耳。上曰。政院。號令百司。出納惟允之地。書吏固當愼擇。而全不擇用。誠甚慨然。命退去。諸臣以次出。
정조 2년
戊戌二月十一日巳時。上詣璿源殿。修改所入侍時。行都承旨洪國榮。記事官柳孟養徐龍輔金勉柱。以次進伏訖。上曰。監董諸臣。進前。領議政金尙喆。兼禮曹判書李景祜。行戶曹判書具允鈺。工曹判書洪樂性進前。尙喆曰。夜間。聖體。若何。上曰。一樣矣。上曰。役事。至何境乎。允鈺曰。今方土役。十五日間。可以塗褙矣。上曰。泰寧殿御容移奉擇日。以何時爲之乎。景祜曰。五月初旬間。當爲之矣。上曰。永禧殿移捧擇日。以何時爲之乎。景祜曰。五月旬前。當推擇矣。上曰。慈殿上號。何日爲之乎。景祜曰。五月初六日。當爲之矣。上曰。然則慈宮進號。何時擧行乎。景祜曰。此則待下敎爲之矣。上曰。取考丙午年謄錄。則大王大妃殿王大妃殿上號。同日爲之矣。今番。亦依丙午年例。同日擧行。好矣。上曰。陳賀。亦同日爲之乎。尙喆曰。卽日擧行矣。上曰。上號進號陳賀。同日擧行。似無苟艱之弊乎。國榮曰。日晷極長。似無苟艱之事矣。上曰。惠慶宮進號時進箋。何以爲之乎。景祜曰。百官似當進箋矣。上曰。百官。進箋。似涉未安矣。國榮曰。慈宮旣無朝廷問安。則進箋一節。似不當爲矣。上曰。然矣。以惠慶宮進號之意。進箋於大殿。好矣。景祜曰。祔廟時箋文。以一箋同爲封進。似未安。何以爲之乎。上曰。同爲擧行。似好矣。景祜曰。然則此指揮各道乎。上曰。依爲之。允鈺曰。正殿屋瓦有傷缺處。今番改之乎。上曰。改之。而樑上塗灰。或有修改處改塗。可也。上曰。永禧殿移奉處。無修改者乎。景祜曰。曾已備置。不必更爲修理。漆若渝色。改漆無妨矣。上曰。愼重之道。不可不奉審。禮判親往奉審。可也。上入正肅門。承史退出。
정조 2년
戊戌二月十一日未時。上御熙政堂。輪對官下直。守令同爲入侍時。行左承旨鄭民始。記事官鄭東浚徐龍輔金勉柱。社稷令羅學素。掌苑別提曺光彦。養賢庫主簿南述毅。典牲主簿金宗勳。造紙別提李昌源。陽德縣監全性天。以次進伏訖。上曰。輪對官進前。學素等。進伏。上下詢職姓名及遺在。又詢弊瘼及所懷。皆以無乎仰對。仍命先退。上曰。守令。進前。性天進伏。上下詢職姓名。命誦七事訖。命退。上曰。都監堂上。入侍。賤臣承命。與禮曹判書李景祜。戶曹判書具允鈺。工曹判書洪樂性。偕入進伏。上曰。璿源殿修改役事。當畢於何日乎。允鈺曰。自昨日始役。而還安日子前。優可了役矣。上曰。牡丹屛。亦已盡畫乎。景祜曰。今方畫出矣。上曰。花葉及彩色。一依第一室屛風爲之。可也。上曰。中排設廳役事。則今至何境乎。樂性曰。今方董役。而似與等二室修改。同時告成矣。景祜曰。今此議號後。東朝當有百官進箋之節。而惠慶宮定號後。百官進箋。本曹無可據之例。何以爲之。敢稟。上曰。惠慶宮定號進箋。進於大殿。可也。出擧條上命退。諸臣以次退出。
정조 2년
戊戌二月十一日未時。上御誠正閣。藥房副提調持加減交濟湯入侍時。副提調洪國榮。記事官柳孟養徐龍輔金勉柱。醫官慶絢。以次進伏訖。絢奉湯劑進前。上進御。命書傳敎曰。今番陵幸時植炬。則出宮時。止於陵所。還宮時。自晝停所爲之事。分付。命讀諸道狀啓。國榮讀奏。命退去。諸臣以次出。
정조 2년
戊戌二月十一日戌時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。上命讀禮曹在外儒臣問議草記。國榮讀奏。命書批答。命讀扈衛廳草記。上曰。以一千五十人。抄出三百五十人。似甚精抄矣。國榮曰。如是精抄。然後可無紛雜之弊矣。上曰。畫屛幾爲了役乎。國榮曰。幾皆修粧矣。上曰。俄者。都監堂上入侍已言之。而屛風。唐家等節。一如第一室所排者爲之之意。申飭於別看役。可也。國榮曰。臣等。連爲申飭矣。命退去。諸臣以次出。
정조 2년
戊戌二月十一日初更三點。上御誠正閣。右承旨入侍時。右承旨李鎭衡。記事官鄭東浚徐龍輔金勉柱。以次進伏。上命讀兵曹及扈衛廳草記。又命讀黃海監司狀啓訖。命書判付。上曰。日前南鶴聞疏見之乎。鎭衡曰。見之矣。上曰。疏中所論。無非切實。適中予過當之病。誠甚可嘉矣。鎭衡曰。近者。臺閣寥寥。今此一疏。殊甚得當矣。上曰。注書出去。今番諸人諡狀入之。賤臣捧進。上命讀。鎭衡讀奏訖。命退。諸臣以次退出。
정조 2년
行都承旨洪國榮宿衛所直。行左承旨鄭民始坐。右承旨李鎭衡坐。左副承旨李秉模坐。右副承旨李敬養坐直。同副承旨申應顯坐直。注書柳孟養藥院直鄭東浚仕直。事變假注書李兢淵仕。
정조 2년
李敬養啓曰。合辭方張之時。兩司無詣臺之員。事甚未安。除在外。疏批未下外。未肅拜。呈告人員。竝卽牌招。何如。傳曰。允。
정조 2년
以香室望祭受押單子。傳于申應顯曰。代押孝明殿親祭。
정조 2년
傳于洪國榮曰。都承旨。入侍。
정조 2년
傳于鄭民始曰。副提調持加減交濟湯。入侍。
정조 2년
以持平李思祚宋銓。司諫洪彦喆。獻納洪周萬。正言安廷玹李延年等牌不進罷職傳旨。傳于李敬養曰。只推。
정조 2년
傳于李鎭衡曰。紅花一百斤。梅實十斤。分付尙衣院。入于惠慶宮。
정조 2년
傳于申應顯曰。收券後。便殿入侍科次。
정조 2년
傳于李秉模曰。製述居首李家煥。明日來待。
정조 2년
申應顯。以吏曹言啓曰。卽接通禮院牒報。則當此孝明殿追日陪祭之時。贊儀不可暫曠。口傳差出。以爲備員之地云。贊儀有闕代。口傳擬入之意。敢啓。傳曰。知道。
정조 2년
吏曹口傳政事。以李惟銓爲贊儀。
정조 2년
李秉模。以吏曹言啓曰。東部都事尹文東。受由過限未上來。依例改差。何如。傳曰。允。
정조 2년
鄭民始。以都摠府言啓曰。今日入直內三廳武兼禁軍及軍兵等。當爲中日習射。而親臨文臣製述相値。不得爲之之意。敢啓。傳曰。知道。
정조 2년
又以兵曹言啓曰。五衛將李熤。以其母病之沈重。勢難離側供仕之望。呈狀乞遞。情勢旣如此。則不可强令察任。今姑改差。何如。傳曰。允。
정조 2년
漢城左尹李在協疏曰。伏以臣叔父臣重祜新除判義禁府事。臣所帶金吾兼任。自在當遞。敢陳短章。仰瀆崇聽。伏乞亟賜鐫改。以幸公私焉。答曰。省疏具悉。疏辭。下該曹稟處。
정조 2년
戊戌二月十二日辰時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間。聖體。若何。上曰。一樣矣。命讀公事。國榮讀奏。上曰。今日懸題後。當卽還內。科次則便殿爲之。無妨矣。國榮曰。待其收券。終日殿座甚難。以此爲之。似好矣。上曰。時刻入之。侍衛承史詣閤。命退去。諸臣以次出。
정조 2년
戊戌二月十二日辰時。上御仁政殿。文臣殿試入侍時。行都承旨洪國榮。行左承旨鄭民始。右承旨李鎭衡。左副承旨李秉模。右副承旨李敬養。同副承旨申應顯。記事官鄭東浚徐龍輔金勉柱。以次侍立。上具布翼善冠白布袍。乘輿由仁和門。詣仁政殿殿坐。試官左議政鄭存謙。判府事徐命膺。戶曹參判李在簡。大司成柳戇。行副司直李普行。禮曹參議吳載紹。行副司直李致中。率擧子行四拜禮訖。以次進伏。上命書論表題。論題曰。不納維州。表題曰。擬唐汾陽王郭子儀謝諭以不癡不聾。不作家翁。仍命勿治子瞹妄言之罪。上命懸題。上曰。科次當於便殿爲之。侍衛及儀仗。退去。可也。仍乘輿還內。諸臣以次退出。
정조 2년
戊戌二月十二日午時。上詣孝明殿。晝茶禮入侍時。行左承旨鄭民始。右承旨李鎭衡。右副承旨李敬養。同副承旨申應顯。記事官鄭東浚徐龍輔金勉柱。以次陪從。上具衰服。詣孝明殿。行晝茶禮。儀註上同仍還內。諸臣以次退出。
정조 2년
戊戌二月十二日未時。上御誠正閣。藥房副提調持加減交濟湯入侍時。副提調洪國榮。記事官柳孟養徐龍輔金勉柱。醫官慶絢。以次進伏訖。絢奉湯劑進前。上進御。國榮曰。聞禮判言。則永禧殿第五室移奉處。奉審以來。則初無排設者。只有小平床而已。其他所排之物。當新造云矣。上曰。然則昨日禮判。何以備置仰奏耶。國榮曰。禮判則只聞傳說。率爾仰奏矣。上曰。若有修改。當有移安之節矣。國榮曰。似然矣。上曰。只信禮判之言。若不往審。則難免臨時。狼狽矣。國榮曰。箚批下後。續明義錄。當爲印頒。而頒賜件。當爲幾件乎。上曰。依原篇件數。印出好矣。命退去。諸臣以次出。
정조 2년
戊戌二月十二日申時。上御誠正閣。文臣製述科次入侍時。行都承旨洪國榮。左副承旨李秉模。記事官鄭東浚徐龍輔金勉柱。試官左議政鄭存謙。判府事徐命膺。戶曹參判李在簡。大司成柳戇。行副司直李普行。禮曹參議吳載紹。行副司直李致中。以次進伏。上曰。今日論題不納維州。卽從古未定之論。卿等之意。以爲孰是。存謙曰。臣意則以李德裕之論。爲是矣。命膺曰。臣亦以爲德裕之論。是矣。在簡曰。德裕之論。是矣。而牛僧儒之論。亦有所見矣。上曰。此是古人未定之論也。今日科作。則當觀作文之善否。取之爲好矣。仍命考券拆榜訖。上曰。論壯元之文。可謂近來所無之作。良可嘉矣。國榮曰。向者此人。以殿策登科。而今見此文。非但長於行文。可謂大手矣。存謙曰。此文臣亦近來罕見矣。上命書傳敎曰。今日文臣製述時。論三上居首副正字李家煥之文。眞所謂近來無此作也。曾於殿策。見其博識。今日所製。尤極該富。其在作成之道。豈循常例。特爲陞六調用。上曰。表居首張至顯。亦有文名乎。國榮曰。此亦宿儒矣。上曰。俄者。考券時違等者。拆名。可也。秉模拆名奏曰。左通禮金光岳矣。上曰。不善作及白文。猶可說矣。而今此違等。極甚欠敬。長短表句。不過數句。豈有如許之表乎。存謙曰。如此之類。不可無罪矣。上命書傳敎曰。非但違格。極甚欠敬。文臣製述時違等人金光岳。依外等例。捧傳旨。上曰。文臣製述時。不參人員中。衆所共知實病者。勿捧傳旨。出榻敎仍命退。諸臣以次退出。
정조 2년
傳于李秉模曰。下直守令。留待。
정조 2년
傳于申應顯曰。同副承旨。入侍。
정조 2년
以持平李思祚宋銓。司諫洪彦喆。獻納洪周萬。正言安廷玹李延年等牌不進。罷職傳旨。傳于申應顯曰。只推。
정조 2년
李秉模。以禮曹言啓曰。己卯四月所下傳敎中。孝昭殿節日進上日下雉鮮。祥後停止供上則祔廟前。仍進排事。命下矣。今此孝明殿節日進上及日下雉鮮。則大祥後停止。凡供上則祔廟後。停止事。一依己卯年例擧行乎。敢稟。傳曰。知道。
정조 2년
又以禮曹言啓曰。今此文臣製述被抄人中。議政府司錄兪鉉章。副司果尹行修。稱病不進。事體未安。稱頉不進人員論責。自有事目。令政院稟旨。依事目施行。何如。傳曰。知道。
정조 2년
吏曹口傳政事。以李重馥爲左通禮。
정조 2년
李秉模。以弘文館言啓曰。本館上番副校理臣嚴思晩。下番修撰臣安聖彬。俱以實錄廳郞廳。今日會同時。晝仕出去之意。敢啓。傳曰。知道。
정조 2년
申應顯。以實錄廳郞廳。以摠裁官意啓曰。今日會同之坐。二房堂上兼刑曹判書蔡濟恭。强引不當引之嫌。不爲仕進。其在事體。誠極未安。從重推考。牌招察任。何如。傳曰。允。
정조 2년
李秉模。以實錄廳郞廳。以摠裁官意啓曰。臣等。今方會同。而設局處所。當取廣闊處。慶熙宮備邊司及義禁府當直御營廳司僕寺。尙衣院直房。通融分設之意。敢啓。傳曰。知道。
정조 2년
申應顯。以兵曹言啓曰。來三月十三日元陵擧動時。問安各差備應把本曹驛馬及京畿公忠江原黃海四道驛馬補把之數。依前例。別單書入。而各其監營。定差使員。同月初五日京中逢點。而司僕寺添補京畿驛馬。則一從本寺啓下數。直爲入把之意。分付。何如。傳曰。允。
정조 2년
京畿監司權噵疏曰。伏以園寢展拜。法駕穩旋。臣民忭幸。曷有其已。日月不留。序屆仲春。孝明殿祥期漸迫。仰惟聖懷。撫時靡極。益不勝區區悲慕之忱。仍念臣衰朽鈍劣。百無一能。猥膺畿藩。已過半年。絲毫莫效。惶愧彌切。適値兇荒。民憂孔棘。才短識蔑。無望濟恤。理必僨誤。辜負委寄。一念憂懼。夙夜耿耿。於休我聖上。大德廣運。至化下究。乃以如傷之念。克軫懷保之術。凡係利民。有請輒允。所劃販資。亦足接濟。末乃停捧之命。政趁至艱之際。萬姓歡聳。攢手感頌。自此殿屎者。可以安堵。顑頷者。可以繼賑。臣於是。誠不任萬萬忭祝。方當耕春。期迫巡審。行將歷到災邑。饋存飢氓。期奉懷綏之德。少效承宣之責。忽於日昨。宿病風丹泄痢等症。次第添發。頭面浮脹。痛刺難忍。度數無計。虛汗如注。有時昏眩。殆不省事。此皆臣積年貞疾。發輒費了數朔。雜試鍼藥而始尋生路。今又年衰而不能敵病。任劇而自多失攝。諸般形證。越加危劇。委身床笫。日夜辛楚。大小政務。一皆停廢。最是陵園奉審。何等重事。而緣臣疾故。漸至遷就。病裏悚蹙。不知死所。顧此畿輔爲任。無異京官。其於遞代之際。旣無迎送之弊。故從前設賑之時。亦有遞易之例。臣若嚴因循。不卽伏免。以致奉審之過時。則其爲罪戾尤當如何。玆敢短章自列。悉暴情實。伏乞聖慈。俯垂矜諒。亟命鐫遞。公私萬幸。答曰。省疏具悉。此時畿甸。賑政方殷。此豈道臣辭免之日乎。卿其勿辭。欽哉。
정조 2년
執義李亨元疏曰。日月流邁。歲序載新。孝明殿祥期漸近。景慕宮酌禮已過。伏惟聖慕。撫時尤切。伏念臣罪積逋慢。方俟鈇鉞之誅。恩深包荒。竟靳鞶帶之遞。自顧螻蟻之微賤。何以得此於聖明。臣誠感結惶霣。靡所容措。宜卽顚倒竭蹶。以效奔走之勞。而第臣慈母。年迫七旬。三十年貞疾。枕席上委頓。當此換節。脫着失宜。舊𧏮新症。一倍添劇。痰眩交升。食飮全却。臣方左右扶將。煎泣遑遑。念臣所帶之職。非故閑漫之比。況又凶逆莫誅。義理莫伸。固當積誠齋心。逐日叫閽。庶幾感回天聽。而目下情私。實難離捨。賓對有命。亦無以進參。臣罪至此。尤無所逃。玆敢疾聲呼籲於仁覆之天。伏乞聖慈。諒臣至切之懇。特許鐫削之恩。俾得便意救護。仍治臣瀆撓之罪。以嚴邦憲。千萬幸甚。臣方引懇祈免。不得進身文陛。獲參傳啓之末。則憂憤所切。亦不容默默。敢此附陳焉。噫。今日三司之爭執。府院之論列。何莫非必誅之凶逆。而至於鄭妻之窮凶極妖。雖罄竹傾海。難以盡說。渠之處地何如而敢負先大王至慈之恩。數十年長處宮闈。千萬事專譸凶禍。賊勢之䲭張。凶謀之益肆。義理之晦塞。人心之危險。生民之困瘁。皆由是女貫盈之罪。神人共憤。臣每奉讀明義錄。至於危逼困撓之極。殿下之隆寒盛暑。不遑銅闈之寢處。凡幾年所。而讀至於永善堂鈴聲。尤不覺體粟髮豎。失聲流涕。夫我殿下之迫隘困逼。至於此極。而外庭漠然。不能致討於其時。今當大明初昇。禹鼎新鑄。而尙逭舜刑。使之食息於城闉。今日臣等。其可謂盡臣之分而伸國之法乎。若夫樂任與龜柱。非但殿下之罪人。卽是宗社之罪人。以逆禶旣伏磬甸之誅。則此兩賊之尙今生存。亦非殿下奉承宗社。恭行天討之義。嗚呼。殿下寅紹丕圖。莅玆初服。皇天之寵綏。祖宗之眷顧。臣民之期待。爲如何哉。而于今三年。一味泄泄。懲討莫伸。上下相持。以致國事日非。紀綱日解。禍亂日興。倫常日壞。治平之效。還成陵夷之勢。亂亡之災。長爲隱伏之慮。非但擧國臣民遑遑憤鬱。有所感於天地之大。祖宗在天之靈。亦必隱痛於冥冥之中矣。嗚呼。豈國家之興廢。其將由天而不容人力於其間乎。不然。以殿下之聰明睿智。其於古今治亂之道。必能瞭然於心目之間。而奈何誅逆懲亂之道。未全出於天理之公。有如漢帝優遊。唐宗姑息。終未與亂同事。覆車之轍。躬駕而隨之也。此臣所以流涕痛哭。不得不怨明主而憂治世也。噫。殿下每於諸臣請討之批。連以意有在爲敎。臣愚死罪。妄度天意。不過私恩。而于今在下所爭。卽是大義。大義所關。雖君上之尊。亦不可屈而恩之。所係苟害於義。而若不一刀斷之。則其流之弊。終至於國不國人不人。而亂臣賊子。接跡而起矣。況此三凶通天關國之罪。其可以私恩而有所容貸耶。至於相福。眞是天生妖邪。萬古宵小。當初妖雲易父悖倫之事。實是相福主張。則已是人間不識父子之倫。故畢竟樂禍附黨。甘爲背君之逆。臣則安可使偃息於田里。瑩中甘心護逆。讐斥危忠之罪。先大王日月之明。旣以能猾爲敎。則亦何可使之保其首領於海島耶。至若相集之罪。尤極巧惡。筵中記事。關係甚重。雖尋常說話。惟當書之惟謹。而至於先朝乙未十一月二十日筵中。上下酬酢。所關何等重大。而渠在堂后。曲爲麟賊之地。麟賊不道之說。惟意不書。先大王懇惻之敎。亦不載錄。翰林旣爲聞之。改修亦有嚴飭。而敢以不得聞彌縫。又以不敢强抵賴者。究其心腸。但知麟賊。不知有國。此等凶孼。不可以人微官卑。但爲安置。亟令王府。設鞫正法。斷不可已也。目今爭啓之罪人。宜施誅殛之典者。無論魁。其數將近七十。而皆是抗國之賊。讐君之逆。而累十年專擅威權。血黨死士。不知其幾數。籠鳥穽獸。窮計極謀。慮無不到。而一向靳持。終不斷法。殿下其將施寬仁好生之德。欲使龍蛇化爲赤子而然耶。此則有大不然者。臣不暇遠引。只以昨年徑歷見之。當初妖簡。以狐狸之性。綢繆恒賊。陰圖不逞之罪。宜施肆市之典。而只斃杖下。至於趾述等賊。不過海島流放。則國家於渠輩。恩如再造。固當縮伏感結。而敢生射天之計。陰圖千萬古宇宙間所無之變。此是初頭趾簡之酌處。特施寬蕩之典。故梟種獍類。不知感戢。益肆狼心之致。而五十軍官伏闕之凶計。亦必恃許多逆種。同凶同惡。不期合而自然爲相應相濟之道。追思至今。豈不肉顫而膽裂也哉。由來賊徒。陰邪之性。以戾自鍾。有如崖之蛇。潛淵之鰐。春風之惠。白日之明。恐不可以布化而昭燭。伏願聖上。穆然深思。赫然震威。亟允擧國同情之請。快揮乾斷。一竝掃淸。俾國是大定。人心底定焉。臣無任屛營之至。答曰。省疏具悉。所陳討逆事。言雖勤渠。靳允意在矣。爾其勿辭察職。
정조 2년
戊戌二月十三日。記事官姜彙鈺。
정조 2년
義禁府啓目。罪人安寬濟段。莫重還穀。擅賣取剩。恣意私用。至於三千二百餘兩。而村居良女。誘脅昵近。故縱傔奴。廣開賂門。鄕任之差出。吏隷之勒降。村女之定屬。縱恣無忌。許多罪犯。不爲直告。刑推得情。何如。傳曰。以渠釁累。敢生抵賴之計。其所言辭。極甚悖慢。爲先施威嚴問爲旀。若不直招。依啓目。加刑得情爲良如敎。
정조 2년
戊戌二月十三日辰時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間。聖體。若何。上曰。一樣矣。上曰。李家煥所作。更見之。可謂絶作矣。國榮曰。然矣。非但文才之優餘。博通古今。無不知者。可謂奇才矣。上曰。其淹博。不可當矣。命讀公事。國榮讀奉。上曰。三月後軍兵服色。何以爲之云乎。國榮曰。挾輦軍。以靑號衣黑挾袖爲之。禁軍別哨。靑狹袖。黑號衣爲之云矣。上曰。前例如此乎。國榮曰。軍門別無可據前例。而傍照近例。磨鍊云矣。命退去。諸臣以次出。
정조 2년
戊戌二月十三日辰時。上詣璿源殿。修改所入侍時。行都承旨洪國榮。記事官柳孟養徐龍輔金勉柱。以次進伏訖。上御西邊階上。命監董諸臣進前。領議政金尙喆。兼禮曹判書李景祜。行戶曹判書具允鈺。工曹判書洪樂性進前。尙喆曰。日間。聖體。若何。上曰。一樣矣。尙喆曰。永禧殿所排物件。預爲造成。然後可無不及之慮矣。上曰。頃聞禮判之言。盡爲措置云矣。何其奉審時大相不同耶。景祜曰。臣亦未能詳知。率爾仰對矣。上曰。此役了當後。徐徐措備。無妨矣。國榮曰。雖徐徐造成。猶可及矣。上曰。永禧殿移奉時。例設都監乎。尙喆曰。不知前例之有無。而旣不修理。則不必設都監矣。上曰。然則付之於祔廟都監擧行。好矣。尙喆曰。如是則甚便好矣。上曰。第二室所用金盞。造成乎。允鈺曰。今方始造矣。上曰。第二室所用玉盃金蓋渝色。戶判持去取色。可也。命退去。諸臣以次出。
정조 2년
戊戌二月十三日未時。上御誠正閣。藥房副提調持加減交濟湯入侍時。副提調洪國榮。記事官柳孟養徐龍輔金勉柱。醫官慶絢。以次進伏訖。絢奉湯劑進前。上進御。國榮曰。百官皆淺澹服。則吏胥之服。固當依此爲之。而禮曹以除服事指揮。故吏胥輩將着紅團領。此專依喪禮補編而擧行者。當初喪禮補編之載錄。雖不知其意義。而以目所見論之。官員則服淺澹服。下隷服吉。似涉班駁。此不可不變通者矣。上曰。補編載錄。似是較正之臣所不察者。豈有上下異服之理乎。此則儀曹當更爲指揮矣。國榮曰。臣亦以此事。已言于禮判。更爲磨鍊指揮矣。上曰。李家煥明日來待事。分付。命退去。諸臣以次出。
정조 2년
戊戌二月十三日戌時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。上曰。卽見安寬濟供辭。則査啓中三千餘兩私用。指其用處。言甚苟且。三百五十餘兩。以犯用之意。果爲自服。犯贓之罪。已無可論。而其外納賂差任。勒定官婢等事。道臣査啓。旣是明白。而如是抵賴。極爲無據。不可不加刑更招矣。國榮曰。半吐半呑。敢爲漫漶之計。誠極痛駭。似當加刑捧招。而其在愼刑之道。一次平問後。若不直告。則加刑未爲不可矣。上曰。卿言好矣。命讀諸道狀啓。至東伯火災囕死狀啓。上曰。人家燒火。人命囕死。其數若是夥然。極爲驚慘。國榮曰。饑荒之餘。火災孔酷。虎患如此。東關民事慘切矣。命退去。諸臣以次出。
정조 2년
戊戌二月十三日二更三點。上御誠正閣。同副承旨入侍時。同副承旨申應顯。記事官鄭東浚徐龍輔金勉柱。以次進伏訖。上命書傳敎曰。觀此東伯狀啓。囕死渰死。若是夥然。極甚愍惻。此是昨秋以後事。而其所登聞。甚爲纖悉。可知其無遺。此後另加着意。一此不懈。以副宵旰思聞四方水旱之意。近來諸道此等狀啓。頗皆稀疎。日前他道狀本一度之外。餘未見之。雖或有之。俱不免塞責之嘆。豈於方內。果無水旱盜賊諸凡病民之事而然乎。自備局申飭諸道。據實狀聞。俾無疎漏事。措辭行會。又命書傳敎曰。當此頒典則之日。凡係獄理。固當務從平允。而身爲殘鎭邊將。其所濫用惡刑。不特不法之甚者。以鑷鑷足。尤爲酷烈。不宜以令前而原恕。況牧民之地。又不可任之以此等之手。古阜郡守李尙佐。爲先汰去。狀啓旣已啓下。令該府催促拿來。口招以聞。上曰。製述居首李家煥。明日來待。出榻敎
정조 2년
行都承旨洪國榮宿衛所直。行左承旨鄭民始齋宿。右承旨李鎭衡齋宿。左副承旨李秉模齋宿。右副承旨李敬養齋直。同副承旨申應顯齋直。注書柳孟養藥院直鄭東浚齋直。事變假注書李兢淵式暇。
정조 2년
李敬養啓曰。行大司憲尹東暹。執義李亨元呈辭。掌令兪彦鏶金鍾厚在外。持平李思祚宋銓呈辭。以監察茶時之意。敢啓。傳曰。知道。
정조 2년
傳于李鎭衡曰。右承旨率李家煥。入侍。
정조 2년
傳于申應顯曰。古阜郡守。口傳差出。
정조 2년
吏曹口傳政事。以李世孝爲古阜郡守。
정조 2년
傳于申應顯曰。戶曹木一同。濟用監苧布三十疋。訓局軍色錢二百兩入之。
정조 2년
以江原監司李亨逵狀啓。春川等官居良人宋春得等。囕死燒死渰死事。傳于李鎭衡曰。令本道恤典擧行。
정조 2년
李秉模。以實錄廳。以摠裁官意啓曰。設局處所。旣已草記矣。春秋館所在時政記。計朔奉安時。例爲擇日擧行。而連値國忌齋戒。今十九日爲吉云。以此日擧行之意。敢啓。傳曰。知道。
정조 2년
又以禮曹言啓曰。傳曰。見此禮曹抄啓孝子別單。其中以宗臣能盡子職。以武弁善養父志者。如故全恩君墩。兵使具鼎煥是也。墩則贈諡。鼎煥贈職。其餘皆依大臣禮官所議定。褒崇之典。分等擧行。又傳曰。烈女旌復。亦依大臣禮官議定。一體擧行事。命下矣。前日抄啓孝子旌閭一人。復戶一人。烈女旌閭五人。復戶九人。及今番稟定中贈諡。贈職人。旣因特敎擧行。不爲開錄。其外孝子旌閭一人。復戶二人。烈女旌閭一人。復戶五人。一體分等。別單書入之意。敢啓。傳曰。知道。
정조 2년
李敬養。以義禁府言啓曰。古阜郡守李尙佐。催促拿來。口招以聞事。傳旨啓下矣。李尙佐。時在任所云。卽爲發遣府羅將。催促拿來。何如。傳曰。允。
정조 2년
戊戌二月十四日辰時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間。聖體。若何。上曰。一樣矣。命讀公事。國榮讀奏。上曰。李尙佐鑷足之刑。前所未聞。刑律許多。何所不可。而爲此殘酷之刑耶。國榮曰。用刑慘毒。不忍說矣。此等之類。各別嚴治。然後可以懲勵他人矣。上曰。以此觀之。欽恤典則之頒行。亦爲緩刑之一助也。國榮曰。然矣。命退去。諸臣以次出。
정조 2년
戊戌二月十四日已時。上詣璿源殿。修改所入侍時。行都承旨洪國榮。記事官柳孟養徐龍輔金勉柱。以次進伏訖。上御東邊退廳。命監董諸臣進前。領議政金尙喆。兼禮曹判書李景祜。行戶曹判書具允鈺。工曹判書洪樂性。以次進前。尙喆曰。夜間。聖體。若何。上曰。一樣矣。上曰。後翼閣何日塗褙乎。允鈺曰。土役。今日內可以乾淨。明日可當塗褙矣。上曰。二室所排五峰山屛風。已改畫乎。允鈺曰。已盡畫出矣。尙喆曰。今番則畫品。比前頗好矣。命屛畫入之。郞廳徐琢修奉以進前。上親覽訖。命還出。上曰。觀其役處。今幾垂畢。其間董役。可謂勤矣。尙喆曰。工匠輩不得一時暫息。連爲董飭。故今至於此矣。上還內。承史退出。
정조 2년
戊戌二月十四日午時。上詣孝明殿。晝茶禮入侍時。行左承旨鄭民始。右承旨李鎭衡。左副承旨李秉模。同副承旨申應顯。記事官鄭東浚徐龍輔金勉柱。以次陪從。上具衰服。詣孝明殿。親行晝茶禮。儀註上同上命書傳敎曰。同副承旨馳詣宗廟。左副承旨詣徽寧殿。右副承旨詣延福殿。左承旨詣景慕宮奉審。諸執事。進排官。摘奸以來。又命書曰。翰林徐龍輔。馳詣弘陵奉審。諸執事。進排官。摘奸以來。又命書曰。騎馬一匹。立之。仍還內。諸臣以次退出。
정조 2년
戊戌二月十四日未時。上御誠正閣。藥房副提調持加減交濟湯入侍時。副提調洪國榮。記事官柳孟養徐龍輔金勉柱。醫官慶絢。以次進伏訖。絢奉湯劑進前。上進御。上曰。李家煥待令乎。國榮曰。已待令矣。上曰。聞其博識。必多聞知。今日欲使之前席問難矣。國榮曰。渠雖博識。殿下下詢之言。豈能一一仰對乎。上曰。予之所知。豈云廣博乎。命讀各司草記。國榮讀奏。上曰。政院書吏。使令等處易服次。木苧皆分給乎。國榮曰。依下敎。已爲分給矣。上曰。各殿所屬易服。及魂殿陵所所屬賞格所費木苧。數甚夥然。此雖當行之事。顧念經費。誠可悶也。國榮曰。以戶曹所在之物頒給乎。上曰。以廂庫所儲用之。不足之數則當自戶曹給之矣。命退去。諸臣以次出。
정조 2년
戊戌二月十四日戌時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。上曰。李家煥。大抵博識矣。今日前席。隨問隨答。其中或有未瑩處。槪是宿儒矣。國榮曰。素稱罕有之才云矣。上曰。祭器造成別看役銀匠。已爲施賞乎。國榮曰。戶判依下敎施賞矣。上曰。今日見役處。則役事甚浩大。而果爲速成矣。國榮曰。五日之內。能訖役。誠神速矣。上曰。領相逐日入來。能無病故乎。國榮曰。筋力尙强。故無小憊之色矣。命退去。諸臣以次出。
정조 2년
行都承旨洪國榮宿衛所直。行左承旨鄭民始坐。右承旨李鎭衡坐直。左副承旨李秉模坐直。右副承旨李敬養坐。同副承旨申應顯坐。注書柳孟養藥院直鄭東浚仕直。事變假注書李兢淵式暇。
정조 2년
申應顯啓曰。左參贊鄭弘淳。除拜後。過三日。不爲出肅。依定式。推考警責。仍卽牌招察任。何如。傳曰。允。
정조 2년
鄭民始。以都摠府言啓曰。今日入直內三廳武兼禁軍及軍兵等。當爲中日習射。而國忌相値。不得爲之之意。敢啓。傳曰。知道。
정조 2년
戊戌二月十五日辰時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間。聖體。若何。上曰。一樣矣。命讀公事。國榮讀奏。上曰。春到記尙未爲之。將何以爲之乎。國榮曰。旣受到記。尙今不試。事涉如何。且殿下臨御以後。春秋到記。如例爲之。今春若闕之。則多士顒望之餘。想必抑鬱矣。上曰。其間連有事故。尙未爲之。今則過十七日後。當爲之矣。國榮曰。近來則科擧甚稀。故多士之所望。只有到記一路。畜銳以待。無異大比朝家之復設此法。正爲激勸之大者矣。上曰。然矣。一年兩次。有才必闡。此乃勸課之緊要者也。命退去。諸臣以次出。
정조 2년
戊戌二月十五日巳時。上詣璿源殿。修改所入侍時。行都承旨洪國榮。記事官柳孟養徐龍輔金勉柱。以次進伏訖。上御東邊退廳。命監董諸臣進前。領議政金尙喆。兼禮曹判書李景祜。行戶曹判書具允鈺。工曹判書洪樂性。以次進前。尙喆曰。夜間。聖體。若何。上曰。一樣矣。上曰。門上所塗綾花。何如。是麤劣耶。允鈺曰。近來綾花絶無品好者。故其中擇塗者。如此矣。上曰。綾花非但品數之不好。花板甚麤。漸不如古。此是倭譯輩。不能察飭。以劣品彌縫之故。此等物。戶判何不申飭乎。允鈺曰。每每申飭。而終不來納好品矣。景祜曰。非但綾花。近來倭獻。皆如是矣。允鈺曰。蘆簾及外靑帳。別無渝傷處。此則仍置乎。上曰。依爲之。允鈺曰。階上所鋪盧蕈。亦仍置矣。上曰。此則改造以鋪。好矣。允鈺曰。第二室銀匙箸。自外造備乎。上曰。自內有可用者。置之。可也。上曰。祭床已漆乎。尙喆曰。已爲完漆矣。上曰。令別看役奉入。別看役二人。奉祭床進前。上曰。漆品極盡矣。還爲奉出。上還內。承史退出。
정조 2년
戊戌二月十五日午時。上詣孝明殿。晝茶禮入侍時。行左承旨鄭民始。右承旨李鎭衡。左副承旨李秉模。右副承旨李敬養。同副承旨申應顯。記事官鄭東浚徐龍輔金勉柱。以次陪從。上具衰服。詣孝明殿。親行晝茶禮。儀註上同仍還內。諸臣以次退出。
정조 2년
戊戌二月十五日未時。上御誠正閣。藥房副提調持加減交湯入侍時。副提調洪國榮。記事官柳孟養徐龍輔金勉柱。醫官慶絢。以次進伏訖。絢奉湯劑進前。上進御。上曰。全羅道松木摘奸備郞入來。風落松發賣者。幾何云乎。國榮曰。發賣錢僅爲萬餘兩云矣。上曰。其錢何以區處云乎。國榮曰。聞領相言則全羅監司。曾以漕運船修改事。有報此錢付之道臣。造地土船。以爲漕運爲好云。此言好矣。上曰。每歲漕運之時。以京江不知來歷之船載送。故多有臭載之患。若以此錢造地土船。年年用之。則事甚便好矣。國榮曰。地土船。大勝於京船。堅造以置。隨傷隨補則可以長久矣。上曰。然矣。命退去。諸臣以次出。
정조 2년
戊戌二月十五日戌時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。上曰。璿源殿役事。今日已畢役乎。國榮曰。大處。今日已爲畢役。而小小之事。明朝爲之則可以了當云矣。上曰。修理役事。日子甚急。故有草草了當之慮矣。昨見修理處則頗甚精緻。全是監董諸臣善爲指揮之效矣。國榮曰。臣則不過霎時往見。而其餘諸臣。自早至暮。隨事察飭。故工匠輩不敢放心。着意爲之云矣。命讀諸道狀啓。國榮讀奏。命退去。諸臣以次出。
정조 2년
戊戌二月十五日子時。上詣孝明殿。親祭入侍時。行都承旨洪國榮。左承旨鄭民始。右承旨李鎭衡。左副承旨李秉模。右副承旨李敬養。同副承旨申應顯。記事官柳孟養鄭東浚徐龍輔金勉柱。以次陪從。上具布裹翼善冠。布圓領袍。乘輿出協陽門。上曰。侍衛軍兵毛具。出駕前下敎由建陽門入明政門。降輿入幕次。具衰服詣孝明殿。就板位。贊禮啓請俯伏哭。上俯伏哭。贊禮啓請止哭興四拜。上止哭興四拜。仍詣盥洗位。西向立。應顯承水。秉模沃水。鎭衡進巾。民始受巾。贊禮啓請詣樽所。上詣樽所北向立。民始酌酒。鎭衡受酒。贊禮啓請詣靈座前俯伏。應顯奉爐。秉模奉香。上三上香。秉模進爵。上受酌以授應顯應顯奠酌。上俯伏興少退跪。大祝讀祝訖。贊禮啓請降復位。上降復位。亞獻終獻如初獻禮。贊禮啓請俯復哭。上俯伏哭。贊禮啓請止哭興四拜。上止哭興四拜。贊禮啓請詣望燎位。上詣望燎位北向立。大祝捧祝置坎上。以火燒之。贊禮啓請禮畢。上還詣幕次。秉模曰。今日行祭時。執樽嚴思晩。擅離樽所。事甚駭然。從重推考。何如。上曰。依爲之。出擧條上改具布裹翼善冠布圓領袍。乘輿出明政門。上曰。當詣徽寧殿展拜。展拜時。百官行禮。依例爲之。出駕前下敎上詣徽寧殿就板位。左通禮啓請四拜興平身。上四拜興平身。仍詣殿內奉審。還詣殿大門外。左通禮啓請乘輿。上乘輿。由協陽門還內。諸臣以次退出。
정조 2년
行都承旨洪國榮宿衛所直。行左承旨鄭民始坐直。右承旨李鎭衡坐。左副承旨李秉模坐。右副承旨李敬養坐。同副承旨申應顯坐直。注書柳孟養藥院直鄭東浚仕直。事變假注書李兢淵仕。
정조 2년
鄭民始。以兵曹言啓曰。今二月十七日。武臣堂上朔試射日次。而以國忌正日相値。不得爲之之意。敢啓。傳曰。知道。
정조 2년
又以兵曹言啓曰。卽接西所衛將牒報。則曜金門北邊宮墻三間許頹落云。令紫門監爲先把子圍排。急速修築。而金虎門入直砲手二十名。依例除出。限修築間各別守之意。敢啓。傳曰。知道。